Humanitarno udruženje Pogled iz Zenice obilježilo drugu godišnjicu rada

Humanitarno udruženje Pogled iz Zenice danas je skromnom svečanošću obilježilo drugu godišnjicu rada i djelovanja.

“Naši najbolji rezultati su ti da smo ove godine zaposlili 13 naših štićenika, a prošle godine ih je bilo zaposleno 16. Svaki dan ove osobe dolaze u naše prostorije, prave različite rukotvorine i na kraju mjeseca organizujemo humanitarnu akciju”, kazao je Adnan Kesić, član Udruženja „Pogled“.

Ovo udruženje je jedino na području Zeničko-dobojskog kantona koje na ovaj način i isključivo iz vlastitih sredstava i pomoći donatora zapošljava ovu kategoriju stanovništva. – Nismo imali pomoći od države . Voljeli bismo da imamo ali nemamo i oslanjamo se isključivo na naše mogućnosti. U budućnosti planiramo kupiti mašinu za pakovanje šećera i zaposliti još nekoliko osoba sa poteškoćama u razvoju , kazao je Kesić.

Selma Ruštić, u ovo Udruženje dolazi već pola godine i sretna je jer ima priliku raditi. – Ovo je moje prvo zaposlenje. Družim se i radim ono što volim i imam priliku i nešto zaraditi. Jako sam sretna zbog toga, kaže nam Selma.

Ovo udruženje okuplja oko 60 članova i do sada su se finansirali isključivo od svojih projekata i pomoći donatora.